Rīgā, 2022.gada 16.martā

Rīgas Dizaina un mākslas vidusskolas vecākiem

Cienījamie vecāki!

Paldies jums par sniegto atbalstu izglītības iestādes, izglītības programmu akreditācijas un izglītības iestādes vadītājas profesionālās darbības novērtēšanas procesā! Esam pateicīgi tiem vecākiem, kuri piedalījās sarunā ar akreditācijas ekspertu komisiju un pauda savu viedokli par skolas un vecāku sadarbību, kā arī visiem vecākiem, kuri atbalsta skolas ikdienas darbu un lepojas ar tās panākumiem. Šobrīd, kad akreditācija ir noslēgusies, vēlamies jūs īsi informēt par tās rezultātiem.

Apkopojot visu iegūto informāciju, akreditācijas ekspertu komisija savā ziņojumā ir paudusi šādus secinājumus: *Vides dizains (kods 33214021), Apģērbu dizains (kods 33214111), Dizains (kods 33214001)* un *Interjera dizains (kods 33214031)* ir akreditējamas uz 6 gadiem, apliecinot, ka šo programmu īstenošana atbilst optimālam kvalitātes līmenim. Skolas direktora darbs tiek vērtēts ar kvalitātes līmeni “ļoti labi”, tādējādi atzīstot direktora augsto profesionalitāti, zināšanas un spēju mērķtiecīgi virzīt darbu, lai nodrošinātu sekmīgu skolas ikdienu un turpmāko attīstību.

Viena no Rīgas Dizaina un mākslas vidusskolas stiprajām pusēm, neapšaubāmi ir skolas noturīgās tautas kultūras mantojumā balstītas tradīcijas, uz kuru pamata tiek attīstīta moderna izpratne par dizainu un laikmetīga pieeja dizaina domāšanas un dizaina prakses īstenošanā, tādejādi veicinot gan skolas, gan audzēkņu konkurētspēju. Skolu raksturo arī augsta izglītības kvalitāte, augsti audzēkņu sasniegumi vietējās un starptautiskajās olimpiādēs un konkursos, audzēkņu konkurētspēja, turpinot izglītību vadošajās Latvijas un ārvalstu augstskolās, kā arī izglītības iestādes absolventu konkurētspēja darba tirgū. Uzteicama ir arī pedagogu profesionalitāte un izpratne par mācību satura apguves secību, metodēm, apgūstamajām kompetencēm, zināšanām un prasmēm, kā arī cieša mācību un praktiskās vides sasaiste.

Kā ieteicamus uzlabojumus akreditācijas ekspertu komisija saskata iespēju paaugstināt skolas vadības un pedagogu sadarbības intensitāti starppriekšmetu saiknes nodrošināšanai. Akreditācijas ekspertu komisija iesaka arī izvērtēt atbalsta personāla pakalpojumu nepieciešamību skolā un, veicot turpmākus fiziskās vides uzlabojumus, sadarbībā ar dibinātāju meklēt risinājumus skolas vides pieejamībai personām ar kustību traucējumiem.

Novēlu jums sekmīgu turpmāko sadarbību!

Ekspertu komisijas vadītāja Gunta Mālniece